Quoniam humana vita brevis est labilisque memoria, executionem gestarum rerum decrevit antiquas commendare memorie litterarum. Proinde, ego Gimo, decanus, et totus communis conventus ecclesie beati Stephani Bituricensis notum esse volumus omnibus dominice vinee cultoribus tam presentibus quam futuris in quorumcunque manus hec carta pervenerit quod totam querelam illam quam habebamus adversus abbatem et monachos sancti Benedicti Floriacensis pro ecclesiis de Venesimo, que sunt juris ecclesie beati Stephani, in pace dimisimus, tum pro dono quod fecerat domnus Wlgrinus, venerabilis archiepiscopus, de eisdem ecclesiis ecclesie sancti Benedicti et monachis, tum pro amore et humili deprecatione Bernardi, prioris de Castro novo, nostri familiaris amici, totam illam querelam penitus dimisimus et ecclesias de Venesimo ecclesie sancti Benedicti et monachis concessimus in pace tenendas et quiete in perpetuum possidendas, tali videlicet pacto quod prior ecclesie sancti Petri de Castro novo persolvet nobis annuatim duos solidos censuales Issolidunensis monete de prefatis ecclesiis, tertia die post festum Omnium sanctorum. Persolvet etiam nobis idem prior ad eumdem terminum duos solidos ejusdem monete de ecclesia sancti Baudelii de Tilliaco, et duodecim denarios de ecclesia sancti Juliani, que sunt juris ecclesie beati Stephani. Istius concessionis videntes et audientes testes sunt isti, ex parte canonicorum beati Stephani: Gimo, decanus; Gaufridus, cantor; Hugo, Aimericus, Erbertus, archidiaconi; Umbertus, archipresbyter; Mattheus, archipresbyter; Bernardus, presbyter; Gerbaudus; Erveus; Cadurcus; Papio, prepositus; Paganus; Petrus; Evrardus; Constantinus.